Diari Oficial de la Generalitat Valenciana


Sumari del DOGV 9508, del 10-01-2023 (2022/12909)

ORDRE 15/2022, de 21 de desembre, de la Conselleria d'Hisenda i Model Econòmic, per la qual s'aprova el model 593, Impost sobre el Depòsit de Residus en Abocadors, la Incineració i la Coincineració de Residus. Autoliquidació, i s'estableixen la forma i el procediment per a presentar-lo.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9508

Data del DOGV
:   10-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12692


Data del document
:   21-12-2022

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * impost local
    * gestió de residus
    * legislació
    * hisenda regional
    * fiscalitat
    * protecció del medi ambient
    * impost ecològic
    * eliminació de residus
    * registre de documents
    * procediment administratiu
    * recaptació d'impostos

ORDRE 15/2022, de 21 de desembre, de la Conselleria d'Hisenda i Model Econòmic, per la qual s'aprova el model 593, Impost sobre el Depòsit de Residus en Abocadors, la Incineració i la Coincineració de Residus. Autoliquidació, i s'estableixen la forma i el procediment per a presentar-lo. [2022/12868]  
PREÀMBUL  
  
El 9 d'abril de 2022 va ser publicada en el Boletín Oficial del Estado la Llei 7/2022, de 8 d'abril, de residus i sòls contaminats per a una economia circular, entre les mesures fiscals de la qual s'inclou la creació de l'impost sobre el Depòsit de residus en abocadors, la incineració i la coincineració de residus.  
Constitueix el fet imposable de l'impost el lliurament de residus en abocadors autoritzats, la seua eliminació en instal·lacions d'incineració autoritzades, o l'eliminació o valorització energètica en instal·lacions de coincineració autoritzades, de titularitat pública o privada.   
Per la seua part, són contribuents i substituts dels contribuents les persones físiques o jurídiques i entitats a les quals fa referència l'article 35 de la Llei 58/2003, de 17 de desembre, general tributària que, respectivament, fan el lliurament de residus o siguen gestors dels abocadors, o de les instal·lacions d'incineració, o de coincineració de residus quan siguen diferents de les qui fan el lliurament.  
Les persones o entitats gestores dels abocadors, de les instal·lacions d'incineració o de coincineració de residus estaran obligades a inscriure's, amb anterioritat a l'inici de la seua activitat, en el cens de l'Impost i a presentar trimestralment per via telemàtica una autoliquidació comprensiva de les quotes reportades en cada trimestre natural, i també a efectuar, simultàniament, el pagament del deute tributari, durant els trenta primers dies naturals del mes posterior a cada trimestre natural.  
  
Malgrat el seu caràcter estatal, l'Impost sobre el Depòsit de Residus en Abocadors, la Incineració i la Coincineració de Residus s'ha configurat amb la finalitat que siga un tribut cedit. A aquest efecte, la Llei orgànica 9/2022, de 28 de juliol, per la qual s'estableixen normes que faciliten l'ús d'informació financera i d'un altre tipus per a la prevenció, detecció, investigació o enjudiciament d'infraccions penals, de modificació de la Llei orgànica 8/1980, de 22 de setembre, de finançament de les comunitats autònomes i altres disposicions connexes i de modificació de la Llei orgànica 10/1995, de 23 de novembre, del Codi Penal, ha modificat la Llei orgànica 8/1980, de 22 de setembre, de finançament de les comunitats autònomes, i la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries, per tal d'articular la cessió del rendiment i de la gestió de l'Impost sobre el Depòsit de Residus en Abocadors, la Incineració i la Coincineració de Residus a les comunitats autònomes de règim comú.  
  
Mentre no es produïsquen els acords en els marcs institucionals de cooperació en matèria de finançament autonòmic establits en el nostre ordenament i s'aprove la Llei de modificació de la Llei 23/2010, de 16 de juliol, del règim de cessió de tributs de l'Estat a la Comunitat Valenciana i de fixació de l'abast i condicions d'aquesta cessió, és aplicable la disposició transitòria huitena de la Llei 7/2022, que preveu que les comunitats autònomes, a més de percebre el seu rendiment, puguen gestionar la seua aplicació. Aquesta comunitat autònoma ha comunicat dins del termini i en la forma escaient la voluntat d'assumir la gestió completa de l'impost respecte dels fets imposables produïts en el seu territori.  
  
Aquesta circumstància comporta l'aprovació per part dels òrgans competents de la Comunitat dels models de declaració de l'impost que, conformement al que es preveu en la llei, hauran de contindre les mateixes dades que els aprovats per la persona titular del Ministeri d'Hisenda, previsió que constitueix l'objecte d'aquesta ordre.  
Aquesta norma es compon de cinc articles, dues disposicions addicionals, una disposició derogatòria, dues disposicions finals i quatre annexos.  
En l'articulat, després de declarar-se l'objecte, l'ordre disposa l'aprovació del model 593 d'autoliquidació de l'lmpost sobre el depòsit de residus en abocadors, la incineració i la coincineració de residus- i es regula el procediment per a presentar-lo, la qual cosa hauran de fer les persones gestores dels abocadors, de les instal·lacions d'incineració o de les instal·lacions de coincineració de residus dins dels trenta primers dies naturals següents a aquell en què finalitze el període de liquidació, que coincidirà amb el trimestre natural.   
  
El procediment de presentació serà telemàtic, d'acord amb el que es preveu en l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals correspon a la Generalitat, i s'ajustarà al contingut de l'annex I de l'ordre, que conté, en compliment de la Llei 7/2022, les mateixes dades aprovades per la persona titular del Ministeri d'Hisenda per al model que utilitzaran aquelles comunitats autònomes que no assumisquen l'exercici de les competències d'aplicació del tribut.   
L'aprovació de l'Impost sobre el Depòsit de Residus en Abocadors, la Incineració i la Coincineració de Residus suposarà la derogació de l'Impost sobre l'eliminació, incineració, coincineració i valorització energètica regulat en l'article 9 de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat. Aquest impost propi de la Comunitat no podrà continuar aplicant-se perquè no es compleixen els requisits exigits per la disposició addicional vint-i-unena de la Llei 7/2022. A pesar que aquesta ordre s'ha d'ajustar a uns continguts mínims, res obsta que en l'annex II es regule el contingut d'un fitxer d'operacions gravades i exemptes, que hauran d'adjuntar obligatòriament els subjectes passius quan presenten el model 593, amb la finalitat que el nou marc impositiu no supose una pèrdua de la informació que actualment s'inclou en els models d'autoliquidació de l'impost autonòmic. En aquest arxiu figuraran les dades necessàries per a la determinació de les quotes tributàries corresponents i les exempcions aplicades, amb nivell de desglossament que es reputa necessari per a la correcta gestió i aplicació de l'impost.  
  
Els annexos III i IV contenen els codis identificadors dels tipus de gravamen i exempcions establits per l'ordre del Ministeri d'Hisenda, als quals legalment s'ha d'ajustar aquesta ordre.  
Les disposicions addicionals inclouen una regla de no despesa, perquè l'aplicació i desenvolupament d'aquesta es durà a terme amb els mitjans personals i materials de l'Agència Tributària Valenciana, així com una clàusula de protecció de les dades personals. Finalment, en la disposició final primera s'autoritza la persona titular de la Direcció General de l'Agència Tributària Valenciana per a dictar totes les resolucions i instruccions que considere necessàries per al desenvolupament, execució i aplicació d'aquesta ordre.  
Aquesta norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals s'ha de subjectar l'exercici de la potestat reglamentària, de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques. Pel seu caràcter de pressupost necessari per a l'aprovació del model d'autoliquidació de l'impost, i per contindre mecanismes d'informació necessaris perquè l'Administració tributària puga comprovar el compliment de les obligacions derivades de la normativa, és una norma que s'ajusta als principis d'eficàcia i necessitat. L'aprovació de l'ordre de manera prèvia a la finalització del primer període impositiu afavoreix la seguretat jurídica de les persones obligades a complir-la. Preveu, com a via per a efectuar la declaració, la transmissió telemàtica de fitxers constituïts pel nombre de camps imprescindibles per a una adequada gestió de l'impost. Aquesta solució s'entén com la més eficient i proporcionada, perquè permet a les persones destinatàries elaborar la declaració a partir dels seus propis registres i perquè aquestes, per la seua condició de gestores d'instal·lacions de residu, tenen capacitat per a comunicar-se amb l'Administració per mitjans telemàtics, de manera coherent amb el que es preveu en l'ordenament administratiu general. Finalment, en matèria de transparència s'han definit clarament els objectius d'aquesta norma i la seua justificació, i s'ha possibilitat la participació activa de les persones i associacions representatives d'interessos que s'hi puguen veure afectats.  
D'acord amb el que s'ha exposat i, fent ús de les facultats que em confereix la Llei 5/1983, de 30 de desembre, del Consell, i el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, a proposta de la Direcció General de Tributs i Joc, i amb els tràmits previs establits en el Decret 24/2009, de 13 de febrer, del Consell, així com l'informe de l'Advocacia General de la Generalitat, d'acord amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte de l'ordre  
Constitueix l'objecte d'aquesta ordre l'aprovació del model 593 d'autoliquidació de ?l'Impost sobre el Depòsit de Residus en Abocadors, la Incineració i la Coincineració de Residus?, del seu contingut i del procediment per presentar-lo.  
  
Article 2. Aprovació del model 593  
S'aprova el model 593 «Impost sobre el Depòsit de Residus en Abocadors, la Incineració i la Coincineració de Residus. Autoliquidació».  
  
Per mitjà d'aquest model s'efectuaran les autoliquidacions de l'Impost sobre el Depòsit de Residus en Abocadors, la Incineració i la Coincineració de Residus regulat en el capítol II del títol VII de la Llei 7/2022, de 8 d'abril, de residus i sòls contaminats per a una economia circular.  
  
Article 3. Persones obligades a presentar el model 593  
Estan obligats a presentar el model 593 i, si és el cas, a pagar el deute tributari, d'acord amb el que es disposa en l'article 95 de la Llei de residus i sòls contaminats per a una economia circular, les persones físiques o jurídiques i les entitats a què es refereix l'article 35 de la Llei 58/2003, de 17 de desembre, que siguen gestores dels abocadors, de les instal·lacions d'incineració o de les instal·lacions de coincineració de residus autoritzades, de titularitat pública o privada.   
  
Article 4. Terminis per a la presentació del model 593  
1. La presentació del model 593 i, si és el cas, el pagament del deute tributari es farà dins dels trenta primers dies naturals següents a aquell en què finalitze el període de liquidació, que coincidirà amb el trimestre natural.   
En cas que es trobe habilitada la domiciliació bancària del pagament, el termini serà des del dia 1 fins al dia 25 del mes següent a aquell en què finalitza el període de liquidació que corresponga.  
2. El model 593 comprendrà les quotes reportades en cada trimestre natural pels lliuraments de residus realitzats en cadascun dels establiments situats en el territori de la Comunitat Valenciana de la persona declarant.   
3. La presentació s'haurà de fer fins i tot en cas que no s'haja produït cap fet imposable en aquest període o totes les operacions estiguen exemptes.   
  
Article 5. Lloc i procediment de presentació  
1. La presentació de la declaració es farà de manera telemàtica, d'acord amb el que es preveu en l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals correspon a la Generalitat.  
2. La confecció del model es farà a través de les utilitats posades a la seua disposició en la seu electrònica de la Generalitat Valenciana i exigirà l'enviament d'un fitxer elaborat conformement al contingut i especificacions que figuren en l'annex I d'aquesta ordre.  
3. El pagament del tribut es podrà fer de manera telemàtica o per mitjà d'ingrés en qualsevol de les entitats col·laboradores en la recaptació dels tributs de la hisenda de la Generalitat Valenciana a través dels mètodes que es troben habilitats en aquest moment.  
  
  
  
DISPOSICIONS ADDICIONALS  
  
Primera. Regla de no despesa  
L'aplicació i desenvolupament d'aquesta ordre no podrà tindre incidència en la dotació de despeses del pressupost de la Generalitat. L'execució es durà a terme amb els mitjans personals i materials de l'Agència Tributària Valenciana.  
  
Segona. Tractament de dades personals  
Les dades personals aportades per les persones obligades en el compliment dels seus drets i obligacions tributàries seran tractades amb la finalitat de l'aplicació del sistema tributari i duaner Aquest tractament s'ajustarà al Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), i a la Llei orgànica 3/2018, de 5 de desembre, de protecció de dades personals i garantia dels drets digitals. En la seu electrònica de la Generalitat Valenciana es facilitarà la informació que exigeix l'article 13 del Reglament relativa als possibles tractaments i l'exercici dels drets sobre aquests.  
  
  
  
DISPOSICIÓ DEROGATÒRIA  
  
Única  
Queden derogades totes les disposicions d'igual o inferior rang que s'oposen al que s'estableix en aquesta ordre.   
En particular, queda derogada l'Ordre 6/2014, de 24 de març, de la Conselleria d'Hisenda i Administració Pública, per la qual aprova el model d'autoliquidació i el document de repercussió de l'impost sobre l'eliminació de residus en abocador.  
  
  
DISPOSICIONS FINALS  
  
Primera. Habilitació   
S'autoritza la persona titular de la Direcció General de l'Agència Tributària Valenciana per a dictar totes les resolucions i instruccions que considere necessàries per al desenvolupament, execució i aplicació d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 21 de desembre de 2022  
  
El conseller d'Hisenda i Model Econòmic,  
ARCADI ESPAÑA GARCÍA  
  
  
ANNEX I  
Contingut del model 593 d'autoliquidació de l'Impost sobre el Depòsit de Residus en Abocadors, la Incineració i la Coincineració de Residus?.  
  
A. Dades de capçalera  
- Comunitat autònoma: serà constant i consistirà en el número 17, codi corresponent a la Comunitat Valenciana.  
- Oficina gestora: s'indicarà el codi 4639, identificatiu de l'oficina gestora de l'impost.  
- Número d'identificació fiscal de la persona obligada: el camp NIF ha s'ha d'emplenar amb el número d'identificació fiscal de la persona que tinga la condició de subjecte passiu.  
- Cognoms i nom o raó social de la persona obligada  
- Número d'identificació fiscal del o de la representant: el camp NIF s'ha d'emplenar amb el número d'identificació fiscal de la persona que posseïsca la representació del subjecte passiu segons el Registre de Representants de l'Agència de Tecnologia i Certificació Electrònica.  
- Cognoms i nom o raó social del o de la representant  
- Codi d'identificació del residu (CIR): es farà constar el codi alfanumèric de 13 dígits d'identificació del residu corresponent a l'establiment al qual es refereix l'autoliquidació. L'haurà assignat l'administració gestora de l'impost.   
- Any de liquidació: s'hauran de consignar les quatre xifres de l'any a què correspon el període pel qual s'efectua la declaració.  
- Període trimestral de liquidació: el període de liquidació és trimestral. S'haurà d'emplenar amb 1T pels mesos de gener, febrer i març, 2T pels mesos d'abril, maig i juny, 3T pels mesos de juliol, agost i setembre i 4T pels mesos d'octubre, novembre i desembre.  
  
  
B. Dades de la persona de contacte  
- Telèfon de la persona de contacte: camp numèric de 9 posicions. Obligatori  
- Fax de la persona de contacte: camp numèric de 9 posicions. Opcional.  
- Cognoms i nom de la persona de contacte: camp alfanumèric de 40 posicions. Es consignarà el primer cognom, un espai, el segon cognom, un espai i el nom complet, necessàriament en aquest ordre.  
  
- Correu electrònic: camp alfanumèric de 20 posicions. Obligatori.  
  
  
C. Quadre de liquidació   
S'aprova un quadre de LIQUIDACIÓ amb les operacions subjectes i no exemptes efectuades durant el període objecte de liquidació. El quadre de liquidació tindrà tantes files com tipus de gravamen hagen sigut aplicats per l'establiment durant el període de liquidació.  
S'emplenarà automàticament pel programa de presentació, d'acord amb les dades incloses en el fitxer d'operacions subjectes i exemptes regulat en l'annex II d'aquesta ordre.   
  
LIQUIDACIÓ  
Base imposable (t) (1) Tipus impositiu (2) Quota íntegra (3)  
   
  
  
Quota íntegra total (4)   
  
  
  
El contingut dels camps que l'integren és el següent:  
Base Imposable (1): quantitat de residu objecte de lliurament, incineració o coincineració. La quantitat s'ha d'expressar en tones mètriques amb expressió de 3 decimals arrodonit per defecte o per excés, segons que la quarta xifra decimal siga o no inferior a 5.  
Tipus impositiu (2): tipus impositiu aplicable a l'operació objecte d'autoliquidació segons l'annex III d'aquesta ordre, d'acord amb el que es preveu en l'article 93.1 de la Llei de residus i sòls contaminats per a una economia circular.  
Quota íntegra (3): import resultant de multiplicar la quantitat declarada en la casella (1) pel tipus impositiu de la casella (2). L'import s'ha d'expressar en euros amb 2 decimals, arrodonit per defecte o per excés, segons que la tercera xifra decimal siga o no inferior a 5.  
  
Quota íntegra total (4): import resultant de sumar les quantitats declarades en la casella (3). L'import s'ha d'expressar en euros amb 2 decimals, arrodonit per defecte o per excés, segons que la tercera xifra decimal siga o no inferior a 5.  
  
D. Quadre d'operacions exemptes  
S'aprova un quadre d'operacions exemptes que s'ha d'emplenar amb les operacions exemptes efectuades durant el període de liquidació.   
  
S'emplenarà automàticament pel programa de presentació, d'acord amb les dades incloses en el fitxer d'operacions subjectes i exemptes regulat en l'annex II d'aquesta ordre.   
  
OPERACIONS EXEMPTES  
Quantitat de residu (t) (1) Tipus d'exempció (2)  
   
  
  
  
El contingut dels camps que l'integren és el següent:  
Quantitat de residu (1): quantitat de residu objecte de lliurament, incineració o coincineració. La quantitat s'ha d'expressar en tones mètriques amb expressió de 3 decimals arrodonit per defecte o per excés, segons que la quarta xifra decimal siga o no inferior a 5.  
Tipus d'exempció (2): identificació del tipus d'exempció d'acord amb l'annex IV d'aquesta ordre.   
  
E. Identificació del fitxer CSV de la declaració   
En l'autoliquidació s'adjuntarà l'empremta CSV del fitxer d'operacions adjuntat pel subjecte passiu d'acord amb l'annex II, de manera que puga relacionar-se la liquidació generada amb aquell.  
  
  
  
ANNEX II  
Contingut del fitxer d'operacions gravades i exemptes que s'han de remetre per a presentar el model 593 d'autoliquidació de ?l'Impost sobre el Depòsit de Residus en Abocadors, la Incineració i la Coincineració de Residus?.  
  
Una vegada consignades les dades de capçalera de l'autoliquidació, el subjecte passiu haurà d'annexar un fitxer on figuren amb el desglossament de totes les operacions realitzades durant el període impositiu a què es referisca la declaració, així com les dades necessàries per a la determinació de les quotes tributàries corresponents. La grandària del fitxer no podrà ser superior a 20 MB i l'extensió permesa serà ?CSV?; s'ha d'utilitzar el caràcter ?;- com a separador de camps.  
  
El disseny de registre del fitxer serà el següent:  
  
Camp Longitud Especificació  
Número de factura 20   
Data 10 dd/mm/yyyy  
NIF del depositant 9   
Cognoms i nom o raó social del depositant 60 Es consignarà el primer cognom, un espai, el segon cognom, un espai i el nom complet, necessàriament en aquest ordre  
Tipus impositiu 2 RA, RB, RC, RD, RE, RF, RG, RH, RI, RJ, RK, RL, RM, RN, RO, RP, RQ, RR, RS, RT, RU, RV o RW, d'acord amb la taula de l'annex III d'aquesta ordre  
Quantitat de residu: 10 La quantitat s'ha d'expressar en tones mètriques amb expressió de 3 decimals arrodonit per defecte o per excés, segons que la quarta xifra decimal siga o no inferior a 5  
Codi d'exempció 2 Domini: EA, EB, EC, ED, EE, EF o EG, d'acord amb la codificació continguda en l'annex IV d'aquesta ordre  
  
  
Serà preceptiva la inclusió de les dades següents:  
- Número de factura: quan el subjecte passiu actue com a substitut del contribuent, es consignarà el número de factura en la qual es repercutisca l'impost.  
- Data: data de realització del depòsit en abocador, incineració o coincineració dels residus.   
- NIF del depositant: NIF de la persona o entitat que deposita o lliura els residus en la instal·lació, per al seu depòsit o corresponent gestió.   
  
- Cognoms i nom o raó social del depositant  
- Tipus impositiu: es triarà el codi del tipus de residu d'acord amb la taula de l'annex III.  
- Quantitat de residu: quantitat de residu objecte de lliurament, incineració o coincineració. La quantitat s'ha d'expressar en tones mètriques amb expressió de tres decimals arrodonit per defecte o per excés, segons que la quarta xifra decimal siga o no inferior a 5  
- Codi d'exempció: es consignarà el codi d'exempció aplicable al residu d'acord amb la codificació continguda en l'annex IV d'aquesta ordre.  
  
  
  
ANNEX III  
Relació de codis de tipus de residu  
  
DEPÒSIT EN ABOCADORS DE RESIDUS NO PERILLOSOS   
Tipus de residu Tipus impositiu Codi  
Residus municipals 40 euros/t RA  
Rebutjos de residus municipals 30 euros/t RB  
Residus diferents dels anteriors eximits de tractament previ, amb caràcter general 15 euros/t RC  
Residus diferents dels anteriors eximits de tractament previ amb residu inert > 75 %, per la part del residu inert 3 euros/t RD  
Residus diferents dels anteriors eximits de tractament previ amb residu inert > 75 %, per la resta 15 euros/t RE  
Un altre tipus de residus, amb caràcter general 10 euros/t RF  
Un altre tipus de residus amb residu inert > 75 %, per la part del residu inert 1,5 euros/t RG  
Un altre tipus de residus amb residu inert > 75 %, per la resta 10 euros/t RH  
DEPÒSIT EN ABOCADORS DE RESIDUS PERILLOSOS  
Tipus de residu Tipus impositiu Codi  
Residus eximits de tractament previ 8 euros/t RI  
Un altre tipus de residus 5 euros/t RJ  
DEPÒSIT EN ABOCADORS DE RESIDUS INERTS  
Tipus de residu Tipus impositiu Codi  
Residus eximits de tractament previ 3 euros/t RK  
Un altre tipus de residus 1,5 euros/t RL  
INSTAL·LACIONS D'INCINERACIÓ DE RESIDUS MUNICIPALS QUE REALITZEN OPERACIONS D'ELIMINACIÓ CODIFICADES COM D10  
Tipus de residu Tipus impositiu Codi  
Residus municipals 20 euros/t RM  
Rebutjos de residus municipals 15 euros/t RN  
Residus diferents dels anteriors 7 euros/t RO  
INSTAL·LACIONS D'INCINERACIÓ DE RESIDUS MUNICIPALS QUE REALITZEN OPERACIONS D'ELIMINACIÓ CODIFICADES COM R01  
Tipus de residu Tipus impositiu Codi  
Residus municipals 15 euros/t RP  
Rebutjos de residus municipals 10 euros/t RQ  
Residus diferents dels anteriors 4 euros/t RR  
INSTAL·LACIONS D'INCINERACIÓ DIFERENTS DE LES ANTERIORS  
Tipus de residu Tipus impositiu Codi  
Residus municipals 20 euros/t RS  
Rebutjos de residus municipals 15 euros/t RT  
Residus diferents dels anteriors no sotmesos a operacions de tractament R02, R03,R04,R05,R06,R07, R08, R09, R12, D08, D09,D13 o D14 5 euros/t RU  
Resta de residus 3 euros/t RV  
INSTAL·LACIONS DE COINCINERACIÓ  
Tipus de residu Tipus impositiu Codi  
De residus 0 euros/t RW  
  
  
  
  
ANNEX IV  
Relació de codis de tipus d'exempció  
  
EXEMPCIÓ Identificació   
Lletra a) article 89 LRSC EA  
Lletra b) article 89 LRSC EB  
Lletra c) article 89 LRSC EC  
Lletra d) article 89 LRSC ED  
Lletra e) article 89 LRSC EE  
Lletra f) article 89 LRSC EF  
Disposició transitòria sisena LRSC EG